Kꞌe̱ nga jye kòjñò nga ti̱jè‑ne na̱chrjein,
Jesús kitsò‑la̱ xi̱ta̱‑la̱ xi kotaꞌyàtꞌaà‑la̱:
―Tíkjiaán,
ján xijngoaà ndáchikon.
Jñà xi̱ta̱ xi kjìn ma‑ne ta ya̱á kisìkítsa̱jna;
kiì Jesús ko̱ xi̱ta̱ xi kotaꞌyàtꞌaà‑la̱ nga títsa̱jnaya chitso.
Ti̱koa̱á tsafáhijtako̱ chitso xi iꞌnga.
Kꞌe̱ nga jye tjímajiìn nandá,
jꞌiì jngoò tjo̱xkón xi ta̱xki̱ komà‑né;
kiskímiìꞌnga nandá koa̱ jè chitso jye kitseè nandá.
Jesús ya̱á kjinafè tàtsꞌen chitso.
Kijnanguisko jngoò nikje nguisko.
Kꞌe̱é kisìkjaá‑la̱,
kitsò‑la̱:
―Maestro,
¿a mìtsà tìꞌyi nga titsa̱bixònguindá‑ná.
Jesús kꞌe̱é tsasítje̱n,
tsohótiko̱ jè tjo̱;
kitsò‑la̱ ndáchikon:
―Jyò ti̱jni.
Ni̱to̱ón kisijyò‑ne tjo̱;
kjòndaàya‑ne.
Jesús kitsò‑la̱ xi̱ta̱ xi kotaꞌyàtꞌaà‑la̱:
―¿Mé‑ne tsakjoòn‑nò?
¿A mìtsà mokjeiín‑nò i̱tꞌaà tsꞌa̱n?
Jñà xi̱ta̱ xi kotaꞌyàtꞌaà‑la̱ ndaà jchán kitsakjòn.
Xki̱ xi ján kjònangui‑la̱ xíkjín,
tsò‑la̱:
―¿Yá xi̱ta̱‑ne jè skanda jè tjo̱ ko̱ ndáchikon síkitasòn‑la̱?